
A Nap koronázta zalai falucska - Dötk

Az utóbbi időszakban hazánkban az érdeklődés előterébe került a fenntartható fejlődés, a fenntarthatóság. A témakörrel meglehetősen sok tudományág is foglalkozik. Bárki feltehetné a kérdést, hogy a pénzügyi-gazdasági világválság, a társadalmi-gazdasági körülmények, a tornyosuló globális kihívások árnyékában vajon mennyire aktuális és ésszerű a fenntarthatósággal, a fenntartható fejlődéssel foglalkozni? A vidéki önkormányzatok finanszírozási gondjai közben napjainkban szinte időszerűtlennek tűnik a fenntarthatóságot számba venni. Azonban az elmúlt évek jól mutatják, hogy a jövőre való alapozás a válságok és nehézségek leküzdésében a fejlődés biztos alapja. Az útkeresésben a fenntarthatóság érvényesítése szolgálhat irányadóként.
Ki gondolná Dötkről, a kis zalai 27 fős zsáktelepülésről, hogy számos rejtett és kevésbé rejtett látnivalóval, nevezetességgel várja a környékre látogató turistákat? A pici település lassú kihalásra ítélt életébe minőségi változást hozott az Ökorégió Alapítvány tevékenysége és az a vonzerő, amit a Tájközpont programjai jelentenek.
Munkámban ezekre a kihasználatlan potenciális lehetőségekre alapozva, alapos kutatómunkával alátámasztva teszek kísérletet egy olyan komplex ökoturisztikai központ, program bemutatására, ami a fenntarthatóságot, fenntartható fejlődést szem előtt tartva Dötköt és környezetét az ökoturizmus egy kiemelkedő jelentőségű „fellegvárává” teszi az országban.



